Οδυσσέας Βλαχοδήμος

Στουτγκάρδη

Πραγματοποίησε το ντεμπούτο του στη Γ' κατηγορία Γερμανίας την 25η Φεβρουαρίου 2012, με τη β' ομάδα της ΦφΜ Στουτγκάρδης κατά την ήττα με 1-0 από την ΦΚ Χάιντενχαϊμ εκτός έδρας, ενώ τον Ιούνιο η συνεργασία τους ανανεώθηκε για τρεις επιπλέον χρονιές. Στη 18άδα του αντίστοιχου α' συγκροτήματος σε αναμέτρηση πρωταθλήματος επιλέχθηκε τον Αύγουστο του 2013, γεγονός που επαναλήφθηκε 11 φορές την επόμενη διετία και την 29η Αυγούστου 2015 αγωνίστηκε για πρώτη φορά στη γερμανική Μπουντεσλίγκα, όταν αποβλήθηκε ο βασικός τερματοφύλακας κατά το Στουτγκάρδη-Άιντραχτ Φρανκφούρτης (στο 67' και με αποτέλεσμα 1-2, τελικό 1-4). Έκτοτε καθιερώθηκε ως αναπληρωματικός μέχρι τα τέλη Νοεμβρίου και σημείωσε άλλες δύο εμφανίσεις στη διοργάνωση, αμφότερες για ολόκληρο το 90λεπτο.

Παναθηναϊκός

Από τις 26 Ιανουαρίου 2016 εντάχθηκε στον Παναθηναϊκό με συμβόλαιο διάρκειας 2½ αγωνιστικών περιόδων και λήξης το καλοκαίρι του 2019. Tο ντεμπούτο του με την φανέλα του Παναθηναϊκού το πραγματοποίησε στις 3 Απριλίου του 2016 στην εντός έδρας επικράτηση του τριφυλλιού κόντρα στην Βέροια με 3-2 για την 28η αγωνιστική του Ελληνικού Πρωταθλήματος. Έχοντας περάσει το πρώτο μισό της επόμενης σεζόν (2016-2017) στον πάγκο ως αναπληρωματικός του τότε βασικού τερματοφύλακα της ομάδας Λουκ Στιλ ο Βλαχοδήμος πήρε την δεύτερή του ευκαιρία στις 27 Νοεμβρίου 2016 στην ισόπαλη εκτός έδρας αναμέτρηση με τον Πανιώνιο για το ελληνικό πρωτάθλημα που έληξε 1-1. Την συγκεκριμένη ευκαιρία την αξιοποίησε δεόντως αφου χαρακτηρίστηκε από πολλούς δημοσιογράφους ως ο καλύτερος παίχτης του Παναθηναϊκού στον συγκεκριμένο αγώνα.Την επόμενη εβδομάδα ξεκίνησε ξανά ως βασικός στην νικηφόρα εντός έδρας αναμέτρηση με τον ΠΑΟΚ για το ελληνικό πρωτάθλημα, διατηρώντας ανέπαφη την εστία του. Στις 17 Μαΐου 2017, στην εντός έδρας αναμέτρηση με τον ΠΑΟΚ για τα play off του ελληνικού πρωταθλήματος, ο Βλαχοδήμος αποβλήθηκε με απευθείας κόκκινη κάρτα για φάουλ στον Πέδρο Ενρίκε. Η συγκεκριμένη αναμέτρηση διακόπηκε οριστικά από τον διαιτητή στο 54ο λεπτό οπότε και ο τότε προπονητής του ΠΑΟΚ Βλάνταν Ίβιτς δέχθηκε κουτάκι μπύρας στο κεφάλι από τις εξέδρες.

Μπενφίκα

Στις 18 Μαΐου 2018 υπέγραψε συμβόλαιο πενταετούς διάρκειας με την Μπενφίκα. Στην διάρκεια της προετοιμασίας της ομάδας για τη σεζόν 2018-2019 εντυπωσίασε τους πάντες με τις επιδόσεις του με αποτέλεσμα να κερδίσει την θέση του βασικού τερματοφύλακα της πορτογαλικής ομάδας παραμερίζοντας τον Μπρούνο Βαρέλα και τον Μίλε Σβίλαρ. Το ανεπίσημο ντεμπούτο του με την φανέλα της Μπενφίκα πραγματοποιήθηκε στις 13 Ιουλίου του 2018 στην φιλική αναμέτρηση με την Βιτόρια Σετούμπαλ. Το επίσημο ντεμπούτο του πραγματοποιήθηκε στις 7 Αυγούστου 2018 στην νικηφόρα εντός έδρας αναμέτρηση με την Φενέρμπαχτσε για τον τρίτο προκριματικό γύρο του Champions League που έληξε 1-0.

Εθνικές Νέων Γερμανίας

Ο Βλαχοδήμος έχει συμμετάσχει σε κάθε κλιμάκιο της γερμανικής εθνικής ομάδας για τις ηλικιακές κατηγορίες έως και 21 ετών.
Διετέλεσε ο βασικός τερματοφύλακας της Γερμανίας στο Ευρωπαϊκό πρωτάθλημα ποδοσφαίρου U17 του 2011 και το Παγκόσμιο Κύπελλο U17 του ίδιου χρόνου, κατακτώντας το αργυρό και το χάλκινο μετάλλιο αντίστοιχα.

Εθνική Ελλάδος

Τον Νοέμβριο του 2018, η FIFA ενέκρινε το αίτημα του παίχτη να αγωνιστεί με τα γαλανόλευκα. Έτσι, κλήθηκε στην Εθνική Ελλάδος των ανδρών από τον Άγγελο Αναστασιάδη και στις 15 Νοεμβρίου του 2018 πραγματοποίησε το ντεμπούτο του στην εντός έδρας αναμέτρηση κόντρα στην Φινλανδία για τον θεσμό του UEFA Nations League που έληξε 1-0.

Προσωπική Ζωή

Γεννήθηκε από Έλληνες γονείς στη Γερμανία και μεγάλωσε εκεί. Αδερφός του είναι ο νυν παίχτης της Νιμ Ολιμπίκ Παναγιώτης Βλαχοδήμος. Με τον αδερφό του ήταν συμπαίκτες στον Παναθηναϊκό για 1,5 χρόνο (Ιανουάριο 2016 έως Ιούλιο 2017).